**Pentru aprobarea Regulamentului privind modul de acordare din bugetul de stat a compensațiilor familiilor cu copii, participanți în cadrul Programului de stat ”Prima casă”**

-----------------------------------------------------------

În temeiul prevederilor art.4 din Legea bugetului de stat pentru anul 2018 nr.289 din 15 decembrie 2017 (Monitorul Oficial al republicii Moldova, 2017, nr.464-470, art.810) și în scopul susținerii familiilor cu copii și facilitării accesului la achiziționarea unei locuințe prin contractarea de credite garantate parțial de stat, în cadrul Programului de stat „Prima casă”, Guvernul

**HOTĂRĂŞTE:**

1. Se aprobă Regulamentul privind modul de acordare din bugetul de stat a compensațiilor pentru familiile cu copii, participanți în cadrul Programului de stat “Prima casă” (se anexează).

2. Compensații din bugetul de stat în cadrul Programului de stat “Prima casă” pot fi acordate persoanei fizice care este părinte sau persoană subrogatorie legală al copilului/copiilor.

3. Implementarea prevederilor prezentei hotărîri se efectuează în limitele mijloacelor financiare prevăzute anual în acest scop în bugetul de stat pe anul respectiv.

4. Controlul asupra executării prezentei hotărîri se pune în sarcina Ministerului Finanțelor.

**Prim-ministru PAVEL FILIP**

Contrasemnează:

Ministrul finanțelor Octavian Armașu

Ministrul sănătății, muncii

și protecției sociale Svetlana Cebotari

Aprobat

prin Hotărîrea Guvernului

nr.\_\_\_ din \_\_\_\_\_\_\_\_ 2018

**REGULAMENT**

**privind modul de acordare din bugetul de stat a compensațiilor**

**familiilor cu copii, participanți în cadrul**

**Programului de stat “Prima casă”**

**I. DISPOZIŢII GENERALE**

**1.** Prezentul Regulament este elaborat în scopul stabilirii mecanismului de alocare a mijloacelor prevăzute în bugetul de stat pentru acordarea compensațiilor persoanei fizice, care este părinte sau persoană subrogatorie legală al copilului/copiilor, care participă în cadrul Programului de stat “Prima casă”.

**2.** În sensul prezentului Regulament se utilizează următoarele noțiuni:

*beneficiar* – persoană fizică participantă în cadrul Programului de stat “Prima casă”, în conformitate cu Legea nr.293 din 21 decembrie 2017 privind unele măsuri în vederea implementării Programului de stat “Prima casă”, care este părinte sau persoană subrogatorie legală al copilului/copiilor și care beneficiază de compensație în condițiile stabilite de prezentul Regulament;

*solicitant –* persoană fizică care dispune de contract de credit ipotecar în cadrul Programului de stat “Prima casă”, care este părinte și/sau persoană subrogatorie legală al copilului/copiilor și depune cerere pentru acordarea compensației;

*compensație* – formă a ajutorului bănesc acordat beneficiarilor care corespund criteriilor de eligibilitate;

*operator* – persoană/persoane desemnată/desemnate prin ordin al ministrului finanțelor pentru asigurarea tinerii registrului electronic, responsabilă/responsabile de verificarea și operarea datelor introduse, validarea, monitorizarea și emiterea notificărilor de recepționare;

*copil* – persoana care nu a atins vîrsta de 18 ani;

f*amilie* – părinții/părintele și copiii acestora.

**II. MODUL DE STABILIRE A MĂRIMII COMPENSAŢIILOR**

**3.** Compensația se acordă pentru acoperirea parțială a cheltuielilor pe care le suportă beneficiarul pentru achitarea creditului ipotecar în cadrul Programului de stat “Prima casă”.

**4.** Costul locuinței pentru care pot fi acordate compensații din buget nu poate depăși 1 milion lei moldovenești (valoarea indicată în contractul de vînzare-cumpărare).

**5.** Compensația se acordă lunar, de la aprobarea cererii pentru finanțare pînă la finalizarea perioadei de rambursare a creditului ipotecar. În cazul stingerii anticipate a creditului ipotecar, oferirea compensației încetează de la momentul achitării de către beneficiar a ultimei rate.

**6.** Mărimea compensației lunare se calculează după următoarea formulă:

***C1 = (Cr \* N%) / L1*,**

unde:

*C1*– compensația lunară;

*Cr* – valoarea creditului ipotecar (suma principală), care nu include dobînzile aferente, comisionul de garantare şi alte plăţi bancare;

N - % atribuit în funcție de numărul de copii minori, după cum urmează:

pentru familiile cu 1 copil – 10%;

pentru familiile cu 2 copii – 25%;

pentru familiile cu 3 copii – 50%;

pentru familiile cu 4 copii și mai mult – 100%.;

L1 – numărul de luni (216 de luni) echivalent a 18 ani calendaristici.

**7.**În cazul în care beneficiarul se încadrează în categoriile de participanți, ca angajat al autorității bugetare/instituții bugetare, în conformitate cu Hotărîrea Guvernului nr.567 din 20 iunie 2018 ”Pentru aprobarea Regulamentului privind modul de acordare din bugetul de stat a compensațiilor pentru angajații din sectorul public participanți în cadrul Programului de stat ”Prima casă”” și ca părinte cu copii, mărimea compensației cumulative nu poate depăși valoarea calculată conform formulei:

***C+ C1 1 ;***

unde:

*C + C1* – compensația lunară cumulativă;

*Cr* – valoarea creditului ipotecar (suma principală), care nu include dobînzile aferente, comisionul de garantare și alte plăți bancare;

*L1* – numărul de luni (216 luni) echivalente a 18 ani calendaristici.

**III. PROCEDURA DE ÎNAINTARE A CERERILOR**

**DE ACORDARE A COMPENSAŢIEI**

**8.** Solicitant al compensației poate fi orice persoană care dispune de contracte încheiate în conformitate cu prevederile Hotărîrii Guvernului nr.202 din 28 februarie 2018 “Cu privire la aprobarea Regulamentului de implementare a Programului de stat “Prima casă”.

**9.** După semnarea contractelor, solicitantul se înregistrează în Registrul electronic al cererilor de acordare a compensațiilor (în continuare – *Registru*).

**10.** Registrul este disponibil pe pagina web oficială a Programului de stat “Prima casă”. Regulamentul privind modul de tinere a Registrului în cadrul Programului de stat “Prima casă” se aprobă de Ministerul Finanțelor.

**11.** Pentru a crea o cerere de acordare a compensației, solicitantul introduce date privind numărul de identificare de stat a persoanei fizice (IDNP) propriu, numele, prenumele, patronimicul proprii și ale copiilor acestuia, sexul, starea civilă.

**12.** De asemenea, solicitantul încarcă în Registru versiunea scanată a următoarelor documente:

1) contractul de vînzare-cumpărare, contractul de credit şi contractul de ipotecă, încheiate în modul stabilit de Hotărîrea Guvernului nr.202 din 28 februarie 2018 “Cu privire la aprobarea Regulamentului de implementare a Programului de stat “Prima casă”;

2) copia scanată a adeverinței de naștere a copiilor.

**13.** Dreptul de compensație lunară se acordă doar unui dintre părinți.

**14.** Cererea de acordare a compensației se consideră depusă de la momentul în care solicitantul primește la adresa electronică indicată o notificare de confirmare a recepționării acesteia, generată de Registru.

**15.** Beneficiarii pot depune cereri noi de acordare a compensației în cazul majorării numărului copiilor minori pe perioada beneficierii de compensații conform prezentului Regulament. Pe perioada examinării de către operator a cererilor noi depuse conform Capitolului IV al prezentului Regulament, beneficiarul va primi compensații în cuantumul stabilit în baza cererii precedente.

**IV. MODUL DE EXAMINARE DE CĂTRE OPERATOR**

**A CERERILOR DE ACORDARE A COMPENSAŢIEI**

**16.** Operatorul Registrului, în termen de cel mult 5 zile lucrătoare de la recepționarea cererii de acordare a compensației, validează informația din Registru și înștiințează solicitantul despre acceptarea/refuzul de a fi inclus în lista potențialilor beneficiari de compensații.

**17.** Refuzul de a include solicitantul în lista potențialilor beneficiari de compensații poate interveni în cazul în care au fost introduse în Registru date personale eronate sau nevalabile.

**18.** Lista cererilor de acordare a compensațiilor validate este disponibilă pe pagina web oficială a Programului de stat “Prima casă”, cu indicarea codului atribuit și a numărului de ordine din listă.

**19.** Cererile de acordare a compensației validate se procesează și, în funcție de volumul alocațiilor prevăzute în bugetul de stat și numărul de ordine din listă, se stabilesc beneficiarii care vor primi compensații din bugetul de stat în anul bugetar respectiv.

**20.** Din volumul anual de alocații prevăzute pentru acordarea compensațiilor se asigură prioritar cererile acceptate spre finanțare în perioada anterioară, soldul disponibil de mijloace fiind distribuit ulterior în funcție de suma lunară a compensației per beneficiar, calculată conform prezentului Regulament, și numărul de ordine din lista cererilor validate de operator.

**21.** Cererile înregistrate și validate, dar neacceptate pentru finanțare din motivul consumării alocațiilor prevăzute în acest scop în anul înaintării cererii rămîn în lista de așteptare, pasibile pentru finanțare în anul bugetar următor din contul alocațiilor prevăzute în bugetul pe anul respectiv.

**22.** În cazul în care solicitantul a fost selectat pentru acordare de compensații, operatorul, în termen de 3 zile lucrătoare:

1) înștiințează beneficiarul despre oferirea compensației lunare prin emiterea notificării corespunzătoare;

2) solicită și verifică încărcarea în Registru a documentului de confirmare a datelor bancare aferente creditului ipotecar, la care urmează a fi realizat transferul compensațiilor.

**23.** Alocarea compensației începe de la data de întîi a lunii următoare datei încărcării în sistem a documentului de confirmare a datelor bancare aferente creditului ipotecar, la care urmează a fi realizat transferul compensațiilor.

**V. ACORDAREA, REVIZUIREA CUANTUMULUI ȘI ÎNCETAREA COMPENSAŢIILOR LUNARE**

**24.** Transferul compensației se efectuează lunar, pe parcursul anului bugetar, de către Ministerul Finanțelor, direct la contul utilizat de către beneficiar la instituția creditară pentru decontările aferente creditului ipotecar.

**25.** Suma compensației se revizuiește la intervenirea modificărilor în condițiile de stabilire a acesteia conform punctului 6 și la împlinirea de către copil a vîrstei de 18 ani.

**26.** Încetarea alocării compensației se va produce în cazul calificării unui credit drept neperformant, din moment ce Ministerul Finanțelor va executa garanția de stat potrivit prevederilor Hotărîrii Guvernului nr.202 din 28 februarie 2018 “Cu privire la aprobarea Regulamentului de implementare a Programului de stat “Prima casă”.

**VI. DISPOZIŢII FINALE**

**27.** Controlul asupra corectitudinii aplicării prezentului Regulament se efectuează de către Inspecția Financiară din cadrul Ministerului Finanțelor.